****

**ประกาศองค์การบริหารส่วนตำบลเขากระปุก**

**เรื่อง รับสมัครบุคคลเพื่อสรรหาและเลือกสรรเป็นพนักงานจ้างทั่วไป**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 ด้วยองค์การบริหารส่วนตำบลเขากระปุก อำเภอท่ายาง จังหวัดเพชรบุรี มีความประสงค์จะรับสมัครบุคคลเพื่อสรรหาและเลือกสรรเป็นพนักงานจ้าง ประจำปีงบประมาณ พ.ศ.2560 จำนวน 1 อัตรา

อาศัยอำนาจตามความในมาตรา 22และ 26 แห่งพระราชบัญญัติระเบียบการบริหารงานบุคคลส่วนท้องถิ่น พ.ศ.2542 ประกอบกับประกาศคณะกรรมการกลางพนักงานส่วนตำบล เรื่อง หลักเกณฑ์และเงื่อนไขเกี่ยวกับพนักงานจ้าง หมวด 4 การสรรหาและเลือกสรรข้อ 18,19, และข้อ 20 องค์การบริหารส่วนตำบลเขากระปุก จึงประกาศรับสมัครบุคคลทั่วไปเพื่อดำเนินการสรรหาและเลือกสรรบุคคลเพื่อสั่งจ้างและแต่งตั้งเป็นพนักงานจ้างทั่วไป ดังนี้

 **๑. ประเภทของพนักงานจ้าง ชื่อตำแหน่ง และรายละเอียดการจ้าง**

  **๑.๑ พนักงานจ้างทั่วไป จำนวน ๑ ตำแหน่ง** คือ

 ๑.๑.๑ พนักงานขับรถยนต์ จำนวน ๑ อัตราสังกัดสำนักปลัด

 **๒. คุณสมบัติทั่วไปและคุณสมบัติเฉพาะสำหรับตำแหน่งของผู้มีสิทธิสมัครเข้ารับการสรรหาและการเลือกสรร**

 **๒.๑ คุณสมบัติทั่วไป**

 (๑) มีสัญชาติไทย

 (๒) อายุไม่ต่ำกว่า ๑๘ ปีและไม่เกิน ๖๐ ปี

 (๓) ไม่เป็นบุคคลล้มละลาย

(๔) ไม่เป็นผู้มีร่างกายทุพพลภาพจนไม่สามารถปฏิบัติหน้าที่ได้ ไร้ความสามารถหรือจิตฟั่นเฟือน ไม่สมประกอบ หรือเป็นโรคตามที่กำหนดไว้ในประกาศกำหนดโรคที่เป็นลักษณะต้องห้ามเบื้องต้นสำหรับพนักงานส่วนตำบล ดังนี้

(ก) โรคเรื้อนในระยะติดต่อหรือในระยะที่ปรากฏอาการเป็นที่รังเกียจแก่สังคม

 (ข) วัณโรคในระยะอันตราย

(ค) โรคเท้าช้างในระยะที่ปรากฏอาการเป็นที่รังเกียจแก่สังคม

 (ง) โรคติดยาเสพติดให้โทษ

(จ) โรคพิษสุราเรื้อรัง

(๕) ไม่เป็นผู้ดำรงตำแหน่งทางการเมือง กรรมการพรรคการเมืองหรือเจ้าหน้าที่ในพรรคการเมือง

(๖) ไม่เป็นผู้ดำรงตำแหน่งผู้บริหารท้องถิ่น คณะผู้บริหารท้องถิ่น สมาชิกสภาท้องถิ่น

(๗) ไม่เป็นผู้เคยต้องรับโทษจำคุกโดยคำพิพากษาถึงที่สุดให้จำคุก เพราะกระทำความผิดทางอาญา เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ

(๘) ไม่เป็นผู้เคยถูกลงโทษให้ออก ปลดออก หรือไล่ออกจากราชการ รัฐวิสาหกิจ หรือหน่วยงานอื่นของรัฐ

(๙) ไม่เป็นภิกษุ สามเณร นักพรต

(๙) ไม่เป็นข้าราชการหรือลูกจ้างของส่วนราชการ พนักงานหรือลูกจ้างของหน่วยงานอื่นของรัฐ รัฐวิสาหกิจ หรือพนักงานหรือลูกจ้างของราชการส่วนท้องถิ่น

 (๑๐) ไม่เป็นผู้เคยกระทำการทุจริตในการสอบเข้ารับราชการ

 **๒.๒ คุณสมบัติเฉพาะสำหรับตำแหน่ง**

ผู้สมัครต้องมีคุณสมบัติเฉพาะสำหรับตำแหน่ง ตามที่ระบุไว้ในรายละเอียดเกี่ยวกับการรับสมัครแนบท้ายประกาศ(ผนวก ก)

 **๓. การรับสมัคร เอกสารและหลักฐานที่ใช้ในการสมัคร**

**๓.๑ วันเวลาและสถานที่รับสมัคร**

ผู้สนใจสมัครติดต่อขอรับใบสมัครและยื่นใบสมัครด้วยตนเองพร้อมหลักฐาน ณ สำนักปลัด องค์การบริหารส่วนตำบลเขากระปุก หมู่ ๓ ตำบลเขากระปุก อำเภอท่ายาง จังหวัดเพชรบุรีโดยกำหนดรับสมัครวันที่ **2๑–2๙ ธันวาคม ๒๕๕๙ ในวันและเวลาราชการ(ตั้งแต่เวลา 08.30 – 16.30 น.)**

 **๓.๒ เอกสารและหลักฐานที่ต้องยื่นพร้อมใบสมัคร**

ผู้ประสงค์จะสมัครเข้ารับการสรรหาและเลือกสรร ให้ยื่นใบสมัครด้วยตนเองต่อเจ้าหน้าที่รับสมัคร พร้อมด้วยหลักฐาน ซึ่งผู้สมัครได้รับรองสำเนาถูกต้อง และลงลายมือชื่อกำกับไว้ในเอกสารทุกฉบับด้วยตนเองหากตรวจสอบภายหลังพบว่าไม่ถูกต้อง จะเลิกจ้างและดำเนินคดีตามกฎหมายหรือระเบียบที่กำหนดไว้ ดังต่อไปนี้

(๑) รูปถ่ายหน้าตรง ไม่สวมหมวก และไม่ใส่แว่นตาดำ ถ่ายครั้งเดียวกัน ขนาด ๑ นิ้ว ถ่ายไว้ไม่เกิน ๖ เดือน(นับถึงวันปิดรับสมัคร) จำนวน ๓ รูป

 (๒) สำเนาทะเบียนบ้าน จำนวน ๑ ฉบับ

 (๓) สำเนาบัตรประจำตัวประชาชน จำนวน ๑ ฉบับ

 (๔) สำเนาหลักฐานวุฒิการศึกษา จำนวน ๑ ฉบับ

 (๕) ใบรับรองแพทย์จากโรงพยาบาลของรัฐ หรือสถานพยาบาลเอกชนที่แสดงว่าไม่เป็นโรคที่ต้องห้ามตามกฎ ก.พ. ฉบับที่ ๓ (พ.ศ.๒๕๓๕) หรือตามประกาศที่คณะกรรมการกลางพนักงานส่วนตำบลกำหนด ปรากฏตามข้อ ๒.๑ (๔) ซึ่งออกให้ไม่เกิน ๑ เดือน นับแต่วันที่ตรวจร่างกาย จำนวน ๑ ฉบับ

 (6) สำเนาใบอนุญาตขับรถยนต์ จำนวน 1 ฉบับ

 (7) สำเนาหลักฐานอื่น ๆ เช่น ทะเบียนสมรส ใบเปลี่ยนชื่อตัว – สกุล หนังสือรับรองการปฏิบัติงานจากหน่วยงานหรือส่วนราชการเดิม หรือจากหน่วยงานเอกชน (ถ้ามี)

 **๓.๓ ค่าธรรมเนียมการสมัคร**

-ผู้สมัครต้องเสียค่าธรรมเนียมในการสมัครจำนวน ๕๐ บาท (ห้าสิบบาทถ้วน) (ค่าสมัครจะไม่มีการคืนในทุกกรณี)

 **๓.๔ เงื่อนไขในการสมัคร**

ผู้สมัครเข้ารับการสรรหาและเลือกสรรจะต้องรับผิดชอบในการตรวจสอบและรับรองตนเองว่าเป็นผู้มีคุณสมบัติทั่วไป และคุณสมบัติเฉพาะสำหรับตำแหน่งตรงตามประกาศรับสมัครจริง และจะต้องกรอกรายละเอียดต่าง ๆ ในใบสมัครพร้อมทั้งยื่นหลักฐานในการสมัครให้ถูกต้องครบถ้วน ในกรณีที่มีความผิดพลาดอันเกิดจากผู้สมัครไม่ว่าด้วยเหตุผลใดๆ หรือคุณวุฒิการศึกษาไม่ตรงตามคุณสมบัติเฉพาะสำหรับตำแหน่งที่สมัครอันเป็นผลทำให้ผู้สมัครไม่มีสิทธิสมัครตามประกาศรับสมัครดังกล่าวหากตรวจสอบพบเมื่อใด ให้ถือว่าการรับสมัครและการได้เข้ารับการสรรหาและการเลือกสรรครั้งนี้ถือเป็นโมฆะ สำหรับผู้นั้น ตั้งแต่ต้น

 **๔. การประกาศรายชื่อผู้มีสิทธิรับการสรรหา และกำหนดวันเวลา สถานที่ในการประเมินสมรรถนะ**

องค์การบริหารส่วนตำบลเขากระปุก จะประกาศรายชื่อผู้มีสิทธิ์เข้ารับการประเมินสมรรถนะ ดังนี้

๔.๑ ประกาศรายชื่อและหมายเลขประจำตัวผู้มีสิทธิเข้ารับการสรรหาและเลือกสรรในวันศุกร์ที่ **30 ธันวาคม 2559** ณ ที่ทำการองค์การบริหารส่วนตำบลเขากระปุก อำเภอท่ายาง จังหวัดเพชรบุรี

๔.๒กำหนดการประเมินสมรรถนะใน**วันพฤหัสบดี ที่ 5 มกราคม ๒๕60 เวลา ๐๙.๐๐** น.ณ องค์การบริหารส่วนตำบลเขากระปุก อำเภอท่ายาง จังหวัดเพชรบุรี โดยมีหลักเกณฑ์ดังนี้

 1) สอบคัดเลือกภาควิชาความรู้ความสามารถทั่วไป (ภาค ก.) และภาควิชาความรู้ความสามารถเฉพาะตำแหน่ง (ภาค ข.) ในวันที่ 5 มกราคม 2560 เวลา 09.00 น. ณ องค์การบริหารส่วนตำบลเขากระปุก อำเภอท่ายาง จังหวัดเพชรบุรี

 2) สอบคัดเลือกภาคความเหมาะสมกับตำแหน่ง (ภาค ค.) โดยผู้สมัครสอบจะต้องสอบผ่านภาคความรู้ความสามารถทั่วไป และความรู้ความสามารถเฉพาะตำแหน่ง ตามเกณฑ์การตัดสิน (ร้อยละ 60) หรือตามที่คณะกรรมการดำเนินการสรรหาและเลือกสรรพิจารณาตามความเหมาะสม จึงจะมีสิทธิเข้าสอบภาคความเหมาะสมกับตำแหน่ง (ภาค ค.)

 3) ประกาศรายชื่อผู้มีสิทธิ์สอบภาคความเหมาะสบกับตำแหน่ง (ภาค ค.) ในวันที่ 5 มกราคม 2560 เวลา 13.00 น. เป็นต้นไป ณ องค์การบริหารส่วนตำบลเขากระปุก อำเภอท่ายาง จังหวัดเพชรบุรี

 4) สอบภาคความเหมาะสมกับตำแหน่ง (ภาค ค.) (สอบสัมภาษณ์) ในวันที่ 5 มกราคม 2560 เวลา 13.00 น. เป็นต้นไป ณ องค์การบริหารส่วนตำบลเขากระปุก อำเภอท่ายาง จังหวัดเพชรบุรี

**๕. หลักเกณฑ์และวิธีการสรรหาและเลือกสรร**

ผู้สมัครต้องได้รับการประเมินสมรรถนะตามหลักเกณฑ์การประเมิน ตามรายละเอียดเกี่ยวกับการรับสมัครแนบท้ายประกาศนี้ (ภาคผนวก ข.)

 **๖. หลักเกณฑ์การตัดสิน**

(๑) คณะกรรมการดำเนินการสรรหาและเลือกสรร จะดำเนินการในรูปของคณะกรรมการโดยยึดหลักสมรรถนะ ความเท่าเทียมในโอกาสและประโยชน์ของทางราชการ ความรู้ความเสมอภาคและความเป็นธรรมเป็นหลัก

(๒) ผู้ที่ผ่านการคัดเลือกจะต้องได้รับคะแนนในการประเมินสมรรถนะไม่ต่ำกว่าร้อยละ 60 โดยการดำเนินการจ้างจะเป็นไปตามลำดับคะแนนที่สอบได้

(๓) การขึ้นบัญชีรายชื่อผู้ผ่านการสรรหาและเลือกสรร โดยเรียงตามลำดับคะแนนรวมสูงสุดลงมายังผู้สอบผ่านที่ได้รับคะแนนต่ำกว่าตามลำดับ กรณีที่มีผู้ผ่านการเลือกสรรได้คะแนนรวมเท่ากันจะให้ผู้ที่ผ่านการเลือกสรรได้คะแนนภาคความเหมาะสมกับตำแหน่งมากกว่าเป็นผู้อยู่ในลำดับที่สูงกว่าถ้าได้รับคะแนนภาคความเหมาะสมกับตำแหน่งเท่ากัน ก็ให้ผู้รับเลขประจำตัวสอบก่อนเป็นผู้อยู่ในลำดับที่สูงกว่า

(๔) บัญชีรายชื่อผู้ผ่านการสรรหาและเลือกสรร กำหนดให้บัญชีมีอายุใช้ได้ไม่เกิน ๑ ปี แต่ถ้ามีการสรรหาและเลือกสรรในตำแหน่งเดียวกันนั้นอีก และได้ขึ้นบัญชีผู้ผ่านการสรรหาและเลือกสรรได้ในตำแหน่งเดียวกันใหม่แล้ว บัญชีผู้ผ่านการเลือกสรรในตำแหน่งดังกล่าวในครั้งก่อนเป็นอันยกเลิก

 **๗.การประกาศรายชื่อผู้ได้รับการเลือกสรร**

องค์การบริหารส่วนตำบลเขากระปุก จะประกาศรายชื่อผู้ผ่านการสรรหาและเลือกสรรใน**วันศุกร์ ที่ 6 มกราคม 2560**โดยจะปิดประกาศไว้ ณ ที่ทำการองค์การบริหารส่วนตำบลเขากระปุก อำเภอท่ายาง จังหวัดเพชรบุรี ตามลำดับคะแนนที่สอบผ่าน

 องค์การบริหารส่วนตำบลเขากระปุก จะขึ้นบัญชีผู้ผ่านการเลือกสรรได้เป็นเวลา ๑ ปี นับตั้งแต่วันประกาศผลการคัดเลือกและบัญชีผู้ผ่านการเลือกสรรได้ครั้งนี้เป็นอันยกเลิก ตามกรณีใดกรณีหนึ่ง

 ๗.๑ ผู้ผ่านการเลือกสรรได้ขอสละสิทธิ์รับการจ้างในตำแหน่งที่ผ่านการเลือกสรรได้

 ๗.๒ ผู้ผ่านการเลือกสรรไม่มารายงานตัว เพื่อรับการจ้างภายในเวลาที่กำหนด

 ๗.๓ ผู้ผ่านการเลือกสรรมีเหตุไม่มาปฏิบัติหน้าที่ได้ตามกำหนดเวลาที่จะจ้างในตำแหน่งที่ผ่านการเลือกสรรได้

 ๗.๔ องค์การบริหารส่วนตำบลเขากระปุกขอสงวนสิทธิประกาศยกเลิกบัญชีก่อนกำหนดได้โดยมิต้องแจ้งให้ทราบล่วงหน้า ในกรณีองค์การบริหารส่วนตำบลเขากระปุก ประกาศให้มีการสรรหาและเลือกสรรขึ้นใหม่ในตำแหน่งที่มีลักษณะงานเดียวกันนี้แล้วแต่กรณี

 **๘. การจัดทำสัญญาจ้างผู้ผ่านการเลือกสรร**

 ๘.๑ องค์การบริหารส่วนตำบลเขากระปุก จะสั่งจ้างผู้ที่ได้รับการสรรหาและเลือกสรรตามลำดับที่ประกาศขึ้นบัญชีไว้

 ๘.๒ ระยะเวลาในการจ้าง สัญญาจ้างมีกำหนดระยะเวลาไม่เกิน ๑ ปี และจะต้องผ่านการประเมินผลการปฏิบัติงานในรอบปีที่ผ่านมา เพื่อทำสัญญาจ้างในปีต่อไป ตามประกาศคณะกรรมการพนักงานส่วนตำบลจังหวัดเพชรบุรี เรื่อง มาตรฐานทั่วไปเกี่ยวกับพนักงานจ้างลงวันที่ ๑๒ พฤษภาคม ๒๕๔๗ และในการจ้างผู้ใดขาดคุณสมบัติหรือคุณสมบัติไม่ตรงตามกำหนด องค์การบริหารส่วนตำบลเขากระปุก อาจถอนรายชื่อผู้นั้นออกจากบัญชีผู้ผ่านการเลือกสรร ผู้ผ่านการเลือกสรรจะต้องมาทำสัญญาจ้างกับองค์การบริหารส่วนตำบลเขากระปุก ภายใน ๗ วัน นับแต่วันที่ได้รับแจ้งเป็นหนังสือ ถ้าไม่มาถือว่าสละสิทธิ์ในการสรรหาในครั้งนี้

 **๙. การรับค่าตอบแทน**

๙.๑ พนักงานจ้างทั่วไปได้รับค่าตอบแทนในอัตราเดือนละ ๙,๐๐๐ บาท และเงินเพิ่มการครองชีพชั่วคราวตามประกาศ ก.อบต.จังหวัดเพชรบุรี กำหนด

ผู้ใดประสงค์จะสมัครเข้ารับการสรรหาและเลือกสรรเป็นพนักงานจ้างขององค์การบริหารส่วนตำบลเขากระปุก ติดต่อขอทราบรายละเอียดและขอรับและยื่นใบสมัครได้ด้วยตนเอง ณ ที่ทำการองค์การบริหารส่วนตำบลเขากระปุก อำเภอท่ายาง จังหวัดเพชรบุรี หรือสอบถามรายละเอียดเพิ่มเติมได้ที่ ๐-๓๒๗๙-๓๒๔๑ ในวันและเวลาราชการ

 จึงประกาศมาให้ทราบโดยทั่วกัน

 ประกาศ ณ วันที่ 14 เดือน ธันวาคมพ.ศ.๒๕๕๙



 (นายธีรพงษ์ เอี่ยมสะอาด)

 นายกองค์การบริหารส่วนตำบลเขากระปุก

**(ผนวก ก)**

**เอกสารแนบท้ายประกาศองค์การบริหารส่วนตำบลเขากระปุก**

**เรื่อง รับสมัครบุคคลเพื่อสรรหาและเลือกสรรเป็นพนักงานจ้างทั่วไป**

**\*\*\*\*\*\*\*\*\*\*\*\*\*\*\*\*\*\*\***

**๑.ประเภทของพนักงานจ้าง พนักงานจ้างทั่วไป**

 **ชื่อตำแหน่งพนักงานขับรถยนต์**

**หน้าที่และความรับผิดชอบของตำแหน่ง**

 ปฏิบัติงานขับรถยนต์ บำรุงรักษา ทำความสะอาดรถยนต์ และแก้ไขข้อขัดข้องเล็ก ๆ น้อย ๆ ในการใช้รถยนต์

**ลักษณะงานที่ปฏิบัติ**

ปฏิบัติงานขับรถยนต์ บำรุงรักษา ทำความสะอาดรถยนต์ และแก้ไขข้อขัดของเล็ก ๆ น้อย ๆ ในการใช้รถยนต์ และปฏิบัติหน้าที่อื่นที่เกี่ยวข้องและที่ได้รับมอบหมายจากผู้บังคับบัญชา

**๒. คุณสมบัติเฉพาะตำแหน่ง**

 ๑. ไม่จำกัดวุฒิการศึกษา มีความรู้ความสามารถอย่างเหมาะสมในการปฏิบัติหน้าที่

 ๒. ไม่เป็นผู้ประพฤติเสื่อมเสีย หรือบกพร่องในศีลธรรมอันดี

 ๓. มีสุขภาพแข็งแรง

 ๔. มีสุขภาพจิตดีไม่เป็นผู้วิกลจริต หรือจิตฟั่นเฟือนไม่สมประกอบและไม่เป็นผู้ติดยาเสพติด

 ๕. มีระดับวุฒิภาวะและบุคลิกลักษณะเหมาะสมทั้งทางด้านจิตใจอารมณ์สังคมมีความตั้งใจปฏิบัติงาน

**๓. ค่าตอบแทน**

 ได้รับอัตราค่าตอบแทนเดือนละ ๙,๐๐๐ บาทและเงินเพิ่มค่าครองชีพชั่วคราวตามประกาศก.อบต.จังหวัดกำหนด

**(ผนวก ข)**

**เอกสารแนบท้ายประกาศองค์การบริหารส่วนตำบลเขากระปุก**

**เรื่อง รับสมัครบุคคลเพื่อสรรหาและเลือกสรรเป็นพนักงานจ้างทั่วไป**

**\*\*\*\*\*\*\*\*\*\*\*\*\*\*\*\*\*\*\***

**หลักเกณฑ์และวิธีการสรรหาและเลือกสรร**

ผู้สมัครจะต้องได้รับการประเมินสมรรถนะตามหลักเกณฑ์ ดังนี้

 1. ภาคความรู้ความสามารถทั่วไป (ภาค ก.) คะแนนเต็ม 50 คะแนน

โดยวิธีการสอบข้อเขียน(ปรนัย)

 2. ภาคความรู้ความสามารถที่ใช้เฉพาะสำหรับตำแหน่ง (ภาค ข.) คะแนนเต็ม 50 คะแนน

โดยวิธีการสอบข้อเขียน (ปรนัย)

3. ภาคความเหมาะสมกับตำแหน่ง (ภาค ค.) คะแนนเต็ม 100 คะแนน

โดยวิธีการสัมภาษณ์ (สอบสัมภาษณ์)

4. ผู้มีสิทธิ์สอบภาคความเหมาะสมกับตำแหน่ง (ภาค ค) ต้องได้รับคะแนนผลการสอบภาคความรู้ความสามารถทั่วไป (ภาค ก.) และภาคความรู้ความสามารถที่ใช้เฉพาะสำหรับตำแหน่ง (ภาคข.) รวมกันไม่ต่ำกว่าร้อยละ 60 จึงจะมีสิทธิ์สอบภาคความเหมาะสมกับตำแหน่ง (ภาค ค.)